<classify> MAKAMU wa Pili wa Rais wa Zanzibar, Balozi Seif Ali Iddi amewaomba wana Diaspora wenye taaluma ya afya kuanzisha hospitali na viwanda vya dawa ili kusaidiana na serikali kuu kutoa huduma bora za afya kwa wananchi wengi.Ametoa ombi hilo wakati akilifunga kongamano la tano la siku moja la Diaspora Tanzania lililofanyika uwanja wa kufurahishia watoto wa Tibirinzi mjini Chakechake, Kisiwani Pemba.Amesema eneo la afya nchini bado ni pana na linalotoa fursa kwa wana Diaspora hao kushiriki kikamilifu uwekezaji ili kwenda sambamba na azma na sera ya serikali kuu ya kueneza huduma za afya umbali wa kilometa tano.Alisema upo mfano hai unaoshuhudiwa na dunia uliooneshwa na mtaalamu wa maradhi ya moyo wa Marekani mwenye asili ya India, Dk Prathap Reddy aliyetumia Diaspora kama fursa ya kuanzisha Hospitali ya Apolo nchini mwake.Amesema Apolo imekuwa chachu ya kuibuka kwa ujenzi wa hospitali nyingine kubwa India na sasa nchi hiyo ni maarufu kutokana na huduma bora inazotoa na kufanya wagonjwa wa Tanzania kutibiwa kwenye hospitali hiyo.Rais wetu katika hotuba yake ya ufunguzi wa kongamano letu, ametusisitiza kuishi kwa kupendana, kupenda kufanya kazi na kuchangamkia fursa mbalimbali za kiuchumi ili kujitafutia maendeleo, alisema Balozi Idd.Alisema yapo mambo ambayo yameshasaidia kuitangaza Zanzibar kiutalii akitoa mfano wa chumba cha chini ya Bahari kilichopo Makangale Mkoa wa Kaskazini Pemba ambacho walipata fursa ya kukitembelea.Amesema Zanzibar na Tanzania kwa ujumla zimebarikiwa kusheheni vivutio vingi vya utalii ambavyo havijatumiwa ipasavyo kwa kuanzishwa miradi ya uwekezaji katika sekta hiyo muhimu kwa uchumi na pato la Taifa.Aliwapongeza wana Diaspora kwa kuendelea kujitokeza katika makongamano yote yanayoandaliwa kila mwaka hapa nchini.Mapema Waziri wa Nchi, Ofisi ya Rais na Mwenyekiti wa Baraza la Mapinduzi, Issa Haji Ussi alisema Serikali ya Mapinduzi ya Zanzibar imewaandalia ziara za matembezi wana Diaspora hao kujifunza mambo mbalimbali pamoja na kuangalia fursa za uwekezaji.Tunawaomba wana Diaspora kuitangaza Pemba ambayo sasa ipo katika mchakato wa kulitangaza eneo la uwekezaji la Micheweni kama maeneo huru ya kiuchumi, amesema.Hilo ni kongamano la kwanza kufanyika Pemba, na washiriki walijadili mada mbalimbali za la uraia, vitambulisho vya taifa na uwekezaji.  <topic>: KITAIFA 